钦定古今图书集成/历象汇编/乾象典/第064卷 > 《观象玩占》 > 总叙
## 钦定古今图书集成/历象汇编/乾象典/第064卷 > 《观象玩占》 > 总叙

“云汉”，一曰天汉，一曰天河，一曰“河汉。”河汉起东方尾、
箕之间，乃分二道：其南经傅说、鱼星、天渊、天籥、天弁、
河鼓，其北经龟星、贯箕，次络南斗魁、左旗，至天津下，
而合南道。乃西南行，又分而交匏瓜，络人星、杵星、造
父、腾蛇、王良、附路。阁道北端，经大陵、天船、卷舌而南，
络五车，经北河之南，入东井水位而东南行，络南河、
阙丘、天狗、天稷，至七星南而没。凡经十有九宿。石氏
曰：“汉乃天一之所生，凝毓而成者，天所以为东西南
北襟带之限也。天下河汉之源，盖出于此。”《天文志》曰：
“河汉自坤抵艮，为地之纪。”《尔雅》云：“析木谓之津。”箕斗
之间，汉津也。